
A hypertonia és a szenzoros neuropathia összefüggése régóta fennálló és újonnan felfedezett 1-es típusú diabeteszes betegekben

A szenzoros károsodás a talpi fekély és a halálozás előrejelzője cukorbetegekben. Vizsgálatunk célja a szenzoros funkció és a hypertonia közötti összefüggés értékelése volt régóta fennálló és frissen felfedezett 1-es típusú diabetesesekben.
Harminckét régóta fennálló cukorbeteget (átlagéletkor: 37,8 + 12,7 év), negyven frissen felfedezett 1-es típusú diabeteses beteget (átlagéletkor: 34,7 + 11,3 év) és huszonöt egészséges kontroll személyt (átlagéletkor: 38,3 + 12,8 év) vizsgáltunk. Az 1-es típusú cukorbetegek közül nyolc beteg kórelőzményében hypertonia is szerepelt. A 24 órás ambuláns vérnyomás-monitorozást Meditech ABPM04 készülékkel végeztük. A perifériás szenzoros funkciót Neurometer készülékkel, az áramérzet-küszöbérték (current perception threshold, CPT) n. medianuson és n. peroneuson történő mérésével értékeltük.
A hypertoniában is szenvedő, régóta fennálló 1-es típusú cukorbetegekben hypaesthesiára jellemző, magasabb CPT értékeket kaptunk a normotoniásokhoz képest (n. medianus 250 Hz és n. peroneus 5 Hz: p<0,01; n. medianus 5 Hz: p<0,05).
A hypertonia és a microalbuminuria szenzoros funkcióra gyakorolt hatását külön-külön is értékelve, a hypertonia a microalbuminuriától független összefüggésben volt az emelkedett CPT értékekkel (n. medianus 2000 Hz: p<0,01; n. medianus 250 és 5 Hz: p<0,05). A frissen felfedezett 1-es típusú diabeteses betegekben az egyéb kockázati tényezőktől független, pozitív összefüggést találtunk az eseti vérnyomásértékek és a n. medianus 5 Hz-es vizsgálata során mért CPT értékek között (r=0,399; p=0,01).
A felállást követő nagyobb mértékű szisztolés vérnyomáscsökkenés magasabb CPT értékekkel társult a n. peroneus esetében 2000 Hz-en (r=-0,344, p=0,032), 250 Hz-en (r=-0,389, p=0,014) és 5 Hz-en (r=-0,327, p=0,042) történt mérések során.
Adataink szerint a szenzoros funkció károsodása régóta fennálló és frissen felfedezett 1-es típusú diabetesesekben egyaránt független összefüggést mutat a hypertonia fennállásával. Emelkedett vérnyomásértékek és ortosztatikus hypotonia észlelésekor panaszmentes betegekben is indokolt a szenzoros funkció vizsgálata. Megfigyeléseink alátámaszthatják a érrendszeri tényezők szerepét a szenzoros károsodás létrejöttében.



